Կարելի է եզրահանգել, որ զարգացած հետ-արդյունաբերական հասարակությունների շեղանկյունաձև կառուցվածքը, ըստ ինքնանույնականացման ցուցիչների, առկա է նաև Հայաստանում: Ընդսմին կարևոր է շեշտել, որ հայաստանյան միջին խավի բնութագրիչները էապես տարբերվում են եվրոպական հասարակությունների միջին խավի բնութագրիչներից: Մի կողմից, հասարակության շերտավորման և միջին խավի ձևավորման առումով կարևոր են կրթությամբ, մասնագիտությամբ ու ծանոթություններով պայմանավորված զբաղվածությունը, աշխատանքը և պաշտոնը, որն ապահովում է որոշակի կենսամակարդակ ու ապրելակերպ: Մյուս կողմից, այնպիսի բնութագրիչներ, ինչպիսիք են սոցիալական ու քաղաքական ակտիվությունը և որոշումների կայացման գործընթացին մասնակցությունը, բոլորովին բնորոշ չեն հայաստանյան միջին խավին: